钦定古今图书集成/明伦汇编/氏族典/第278卷 > 王敬臣
## 钦定古今图书集成/明伦汇编/氏族典/第278卷 > 王敬臣

按《名山藏本士记》，敬臣，吴人。父庭为江西参政。敬臣
孩而背母，其继母郁氏养之。羸弱早慧，十馀岁诵《四
箴》注，叹曰：“学在是矣。”繇是居处以礼，燕亵无惰。数年，
父命之应举，泣不忍离，再被命始行。十九，籍博士弟
子，谒魏校而考道焉。二十一，婚卢氏女，相见如宾，朝
夕共省其继母，继母卞所以婉解之万方。庭告归养
母，敬臣佐养祖母，及所以事庭甚谨。庭母殁，服阕，补
参政。敬臣事继母于家不懈。庭致仕归，复事庭至孝。
中岁得疾剧甚，庭命养痾别墅者一年。迨归，则卢氏
失继母欢。敬臣曰：“身不行道”，闭户省愆，不入寝者十
有三年。庭病疽，敬臣舐拭之，卧床下者数月。继母殁，
哀慕终丧，人不知为继母也。庭老而患足，敬臣复绝
内寝卧父侧者三岁。庭卒，哀毁有加。

===王国===按《明外史王国传》：“国字之桢，耀州人。万历五年进士，
选庶吉士，改御史，出督南畿学政，以疾归，起掌河南
道。首辅申时行欲寘所不悦者十九人察典，国力持
不可，时行以御史马允登资在国前，乃起允登掌察，
而国佐之。诸御史咸集，允登书十九姓名曰：‘诸人可
谓公论不容者矣’。国怒，奋前欲殴允登，同列救解。事”
闻，两人并调外国，得四川副使。移疾归。久之，起故官，
莅山西。改督河南学政。迁山东参政，所在以公廉称。
召为太仆少卿。复出为山西副使，历南京通政司。三
十七年以兵部右侍郎巡抚保定，进右都御史。国刚
介负时望，为党人所忌。乞休归，卒。